Saban pen tweede boek - Art And Entertainment - Erongo
Friday, January 22nd, 2021 02:02:34
Plaaslike skrywer Mogamat Sallie Saban toor nog steeds met woorde.
Mogamat Sallie Saban met 'n kopie van sy tweede boek, 'Sandwich Harbour'. Foto Leandrea Louw
Skrywer en digter Mogamat Sallie Saban het onlangs sy nuwe boek 'Sandwich Harbour, our beautiful coastline' vrygestel.
Die boek bestaan uit 54 bladsye en nege hoofstukke, en vertel van die wonders en natuurskoon van Sandvishawe, Rooibank, Conception-baai, Meobbaai, Oranjemund, Lüderitz en Kolmanskop, Walvisbaai, Swakopmund en die Skedelkus.
'Sandwich Harbour, our beautiful coastline' is nie net gevul met feite nie, maar daar is ook foto's wat uit toeka se dae (1930) dateer. Dit vertel ook nie net van die geskiedenis van hierdie dorpies nie, maar handel ook oor die mense wat jare gelede in die plekke gewoon het.
"Verborge skatte van die Namib met sy appelkoos-gekleurde duine wat die see inloop. Warm Namib-kus wat strek vanaf noord oor die Kunenerivier deur die Skedelkuspark waar skeepswrakke besaai lê, grafte toegewaai is en mense 'n bestaan maak. Verby Hentiesbaai en Swakopmund lê die mooi geskiedenis van ervare seemanne, skeepswrakke wat roes in die mis. Ons kuslyn het baie geheime skatte en baie mense smag om hierdie skatte te aanskou."
Só beskryf Saban die mooi van ons wêreld.
Saban vertel hy het drie jaar aan die boek gewerk.
"Ek het die boek in 2016 begin skryf en onlangs 'n duisend eksemplare daarvan laat druk."
'Sandwich Harbour, our beautiful coastline' is sy tweede boek. Hy het sy eerste boek 'Walvis Bay - Namibia's Jewel' in 2015 uitgereik. "Dit het ook omtrent drie jaar geneem om te skryf en om die inligting geverifieër te kry."
Saban sê Namibie het soveel geskiedenis.
"Maar waarheen gaan die inligting?" wil hy weet. "Té gereeld sterf die stories en die geskiedenis saam met mense. Die inligting word wel soms mondelings oorgedra aan kinders en kleinkinders, maar dit is waar dit stop. Hier is soveel verborge skatte, soveel stories wat net wag om vertel te word. Dit is my gedagte met hierdie boek, en ook die een voor dit."
Saban sê omdat Walvisbaai 'n vissersdorp is, sal hy graag die stories van die vissermanne ook wil vertel.
"Ek weet van 'n paar vissermanne wat 'n skip se sinking oorleef het. Selfs my oorlede pa was 'n visserman."
Hy sê ook dit is die plig van inwoners om die dorpie se prag en praal te bevorder, ongeag die goed of die sleg.
"Ek poog om almal 'n blik te gee van ons mooie natuur, veral vir die mense wat nie tot by die Skedelkus kan ry nie, of nie by Kolmanskop kan uit kom nie."
Saban is ook nie van die gevolge van Covid-19 gespaar nie. As trokdrywer, het sekere regulasies en 'n salarisverlaging hom in 'n moeilike posisie geplaas.
"Ek verkoop my boek teen N$100. Dis 'n lekkerlees, koffietafelboek en ook 'n versamelaarsitem, of somer 'n unieke geskenk."